La Falla Plaça del Pouet presenta les seues Falleres Majors
2025-07-24

De la manera més tradicional i mostrant la bellesa de les seues Falleres Majors a tot el poble, la Falla Plaça del Pouet de Burjassot presentarà als seus representants per a les Falles del 2016, dissabte que ve 19 de setembre, a les 22.30 hores.

En la mateixa plaça on planten els seus monuments fallers, Silvia Carpio Luzi, Fallera Major Infantil, i María García Telles, Fallera Major, acompanyades de la seua comissió i, com no, dels seus amics i familiars, seran presentades com a màximes representants de la seua Falla. Un acte emotiu, tradicional i en el carrer, en el qual també comptaran amb els seus presidents, Álvaro López Alabau, en el cas dels infantils, i Fernando Moreno Puchol, de la comissió adulta.

Una nit molt especial que, a més, estarà amanida amb la presència de la Fallera Major de València i la seua Cort d’Honor, entre la qual es troba María González Martínez, de la pròpia Falla Plaça del Pouet, que ha tingut l’honor i el privilegi de viure un any de somni en la Cort.

Les falleres i els fallers de la comissió de la Plaça del Pouet de Burjassot viuran una gran nit en la qual, de segur, no faltaran l’emoció i les paraules més boniques i cuidades dirigides a María i Silvia.